I nat blev en kvinde stukket ned med kniv i Nykøbing Mors. Gerningsmanden stak af, kørte galt og forsøgte efterfølgende selvmord. Han er nu varetægtsfængslet i fire uger. - Retten i Holstebro har på nuværende tidspunkt afsagt en kendelse om, at den sigtede er varetægtsfængslet i fire uger i en absentia, på grund af hans helbredsmæssige tilstand, siger Hans Roost politiinspektør ved Midt- og Vestjyllands Politi. Det var en 38-årig kvinde, der blev alvorligt såret af knivstik i brystet ved voldsepisoden i Nykøbing Mors. Det var kvindens ekskæreste, der stak kvinden. Derefter kørte han fra stedet - men han kom ikke langt. Bilen endte i grøften. Og da politiet ankom var han igang med, at forsøge på at begå selvmord ved at stikke sig selv i halsen. Den formodede gerningsmand blev herefter indbragt til Viborg Sygehus, hvor han efter operation nu er uden for livsfare. Kvinden blev fløjet til Aalborg Sygehus, hvor Midt- og Vestjyllands Politi oplyser, at hun er blevet opereret og er uden for livsfare.

Referat:
54-årig forsøgte selvmord efter knivdrama. Manden er nu varetægtsfængslet i fire uger efter nattens knivoverfald.